ตลาดหุ้นเอเชียเคลื่อนไหวผันผวนบ่ายนี้ ขณะหุ้นจีนฟื้นตัว
ตลาดหุ้นเอเชียเคลื่อนไหวทั้งในแดนบวกและลบในการซื้อขายช่วงบ่ายวันนี้ ขณะที่ตลาดหุ้นจีนเคลื่อนตัวอย่างผันผวนและสามารถฟื้นตัวขึ้นได้ในวันนี้ หลังจากที่ร่วงลงอย่างหนักถึง 6.5% เมื่อวานนี้
29 พ.ค. 2558

สำนักข่าวอินโฟเควสท์ รายงานตลาดหุ้นเอเชียเคลื่อนไหวทั้งในแดนบวกและลบในการซื้อขายช่วงบ่ายวันนี้ ขณะที่ตลาดหุ้นจีนเคลื่อนตัวอย่างผันผวนและสามารถฟื้นตัวขึ้นได้ในวันนี้ หลังจากที่ร่วงลงอย่างหนักถึง 6.5% เมื่อวานนี้
ดัชนี FBMKLCI ตลาดหุ้นมาเลเซียปิดภาคเช้าที่ 1,752.31 จุด ลดลง 3.25 จุด, -0.19% ดัชนี HSI ตลาดหุ้นฮ่องกงปิดภาคเช้าที่ 27,537.70 จุด เพิ่มขึ้น 83.39 จุด, +0.30% และดัชนีเซี่ยงไฮ้คอมโพสิตบวก 0.1% แตะ 4,625.99 ในช่วงปิดตลาดภาคเช้า
ในช่วงเช้าวันนี้ ดัชนีเซี่ยงไฮ้คอมโพสิต ปรับตัวลงไปถึง 4% ในช่วงสั้นๆ แตะ 4,431.56 จุด ซึ่งร่วงลงไปถึง 10% จากระดับปิดเมื่อวันพุธที่ผ่านมา
หุ้นแบงก์ใหญ่ของจีนยังได้รับแรงซื้อเก็งกำไร ขณะที่นักวิเคราะห์กล่าวว่า ราคาหุ้นแบงก์ยังถือว่าถูก หลังจากที่นักลงทุนเข้าซื้อหุ้นเทคโนโลยีและบริษัทขนาดเล็กในช่วงที่ตลาดคึกคัก